**Ministru kabineta noteikumu projekta "Grozījumi Ministru kabineta 2018. gada 3. jūlija noteikumos Nr. 396 "Kārtība, kādā iegūst un apstrādā informāciju par bijušajiem un esošajiem probācijas klientiem"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ieslodzījuma vietu pārvaldes īstenotajā Eiropas Sociālā fonda projektā 2020. gadā plānots uzsākt riska un vajadzību novērtēšanas instrumenta (turpmāk - RVN) pilnveidi un probācijas programmu efektivitātes novērtējumus. Šo pētījumu rezultātā tiks pilnveidotas programmas un RVN, kas ir resocializācijas procesa pamatinstrumenti. Tāpēc ir nepieciešami grozījumi normatīvajā aktā, ar kuru tiek noteiktas Valsts probācijas dienesta tiesības nodot nepieciešamo informāciju Ieslodzījuma vietu pārvaldei pētījumu veikšanai. Projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2018. gada 3. jūlija noteikumi Nr. 396 "Kārtība, kādā iegūst un apstrādā informāciju par bijušajiem un esošajiem probācijas klientiem" (turpmāk – Noteikumi Nr. 396) nosaka rīcību ar Valsts probācijas dienesta (turpmāk – VPD) rīcībā esošo informāciju kas tiek iegūta par bijušajiem un esošajiem probācijas klientiem un izmantota dienesta darbības rezultatīvo rādītāju metodoloģiskai izpētei, analizējot klientu recidīva rādītājus.  Noteikumu Nr. 396 grozījumi nepieciešami, lai papildinātu tajos noteiktās informācijas apstrādes iespējas un noteiktu, ka datus par bijušajiem un esošajiem probācijas klientiem VPD izmanto ne tikai VPD darbības rezultatīvo rādītāju metodoloģiskai izpētei, analizējot klientu recidīva rādītājus, bet arī pētījumu veikšanai resocializācijas programmu un RVN pilnveidošanai. Tāpat tiek noteikts, ka VPD ir tiesības nodot informāciju, t.sk. īpašu kategoriju datus un datus par sodāmību un pārkāpumiem Ieslodzījuma vietu pārvaldei (turpmāk – IeVP), lai nodrošinātu pētījumu veikšanu resocializācijas programmu un RVN pilnveidošanai. IeVP tiks nodoti pseidonimizēti dati, t.i., tiks radīti kodi/pseidonīmi katram gadījumam (“atslēga”, kura ietver “kodu/pseidonīmu” un probācijas klienta identifikatoru VPD informācijas sistēmā "Probācijas klientu uzskaites sistēmas "PLUS"" Turpmāk – VIS "PLUS"; "atslēga" netiks nodota IeVP), kurš izgūts no VIS "PLUS". Datu kvalitātes pārbaudes posmā IeVP varēs prasīt precizējumus par katru pseidonimizēto gadījumu un VPD izmantojot "atslēgu" varēs pārbaudīt un precizēt informāciju. Pēc datu kvalitātes pārbaudes VPD dzēsīs atslēgu un dati būs pilnībā anonimizēti, jo VPD vairs nevarēs sasaistīt konkrēto pseidonīmu ar klienta lietu. VPD neplāno sniegt IeVP personas datus, kuri nav sākotnēji pseidonimizēti, bet pēc datu kvalitātes pārbaudes anonimizēti.  Atbilstoši Latvijas Sodu izpildes kodeksa (turpmāk - LSIK) 5. pantā noteiktajam kriminālsodus, kas piespriesti kā pamatsodi, izpilda IeVP brīvības atņemšanas iestādes un VPD.  VPD funkcijas noteiktas Valsts probācijas dienesta likuma 6. pantā, un tās ir: sniegt izvērtēšanas ziņojumu par probācijas klientu; nodrošināt probācijas programmu izstrādi un licencētu programmu īstenošanu; organizēt kriminālsoda ­– piespiedu darbs – izpildi; organizēt audzinoša rakstura piespiedu līdzekļa – sabiedriskais darbs – izpildi; pārbaudes laikā uzraudzīt personas, pret kurām izbeigts kriminālprocess, tās nosacīti atbrīvojot no kriminālatbildības; organizēt un vadīt izlīguma procesu kriminālprocesā un lietās par audzinoša rakstura piespiedu līdzekļu piemērošanu bērniem; uzraudzīt personas, kuras nosacīti notiesātas vai nosacīti pirms termiņa atbrīvotas no brīvības atņemšanas iestādēm; nodrošināt papildsoda – probācijas uzraudzība – izpildi.  Atbilstoši Ieslodzījuma vietu pārvaldes likuma 2. panta pirmajā daļā noteiktajam IeVP īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. LSIK 61.1 panta pirmajā daļā noteikts, ka ar brīvības atņemšanu notiesāto resocializācijas process ir sociālās uzvedības korekcijas un sociālās rehabilitācijas pasākumu kopums, kura mērķis ir veicināt notiesātā tiesisku uzvedību un veidot viņam sociāli pozitīvu vērtību izpratni. Tāpat LSIK 61.2 panta otrā daļa noteic, ka notiesāto resocializācijas līdzekļus piemēro individuālā vai grupu darba formā atbilstoši brīvības atņemšanas iestādes veidam, notiesātajam noteiktajam soda izpildes režīmam un notiesātā risku un vajadzību novērtējumam. Ievērojot minēto, noteikumu projektā paredzētā datu apstrāde pētījumu veikšanai resocializācijas programmu un RVN pilnveidošanai izriet no iestāžu funkcijām, tātad aptver juridiska pienākuma veikšanu.  VPD un IeVP sadarbība pētījumu veikšanā ir nostiprināta ārējā normatīvā aktā, proti, saskaņā ar Ministru kabineta 2016. gada 26. aprīļa noteikumu Nr. 264 "Darbības programmas "Izaugsme un nodarbinātība" 9.1.3. specifiskā atbalsta mērķa "Paaugstināt resocializācijas sistēmas efektivitāti" īstenošanas noteikumi" (turpmāk – noteikumi Nr. 264) 11. punktā minēto, IeVP kā finansējuma saņēmējs - Eiropas Sociālā fonda projektā Nr. 9.1.3.0/16/I/001 "Resocializācijas sistēmas efektivitātes paaugstināšana" projektu (turpmāk – Projekts 9.1.3.) īsteno kopīgi ar sadarbības partneri – VPD. Saskaņā ar noteikumu Nr. 264 12.1. apakšpunktā un 17. punktā noteikto ir noslēgts līgums par sadarbību Projekta 9.1.3. īstenošanā, tai skaitā par sadarbību pētījumu veikšanā. Noteikumu Nr. 264 17.2. apakšpunkts paredz veikt VPD un IeVP RVN pilnveidi (validitātes izpēte, pilnveide un atbilstošas elektroniskās vides nodrošināšana) un jaunu instrumentu ieviešanu. Taču bez piekļuves datiem un personas datu apstrādes validizācijas izpēte un instrumenta pilnveide nav iespējama.  Šobrīd Noteikumu Nr. 396 3. punkts noteic, ka informāciju par bijušajiem un esošajiem probācijas klientiem VPD izmanto tikai VPD darbības rezultatīvo rādītāju metodoloģiskai izpētei, analizējot klientu recidīva rādītājus, taču lai nodrošinātu kvalitatīvu pētījumu veikšanu un izvērtētu resocializācijas pasākumu/līdzekļu ietekmi uz probācijas klientu, ir nepieciešams izvērtēt arī resocializācijas programmu un RVN instrumentus un tos pilnveidot projektu ietvaros. IeVP īstenotajā Projektā 9.1.3. 2020. gadā plānots uzsākt pētījumu "Dinamisko riska faktoru novērtēšanas skalas prognostiskās validitātes pārbaude un skalas pilnveide" un piecu probācijas programmu ("Motivācija izmaiņām" (turpmāk - MI), "Emociju menedžments" (turpmāk - EM), "Cieņpilnu attiecību veidošana" (turpmāk - CPA), "Vielu lietošanas menedžments" (turpmāk - VLM) un "Uzmanību! Gatavību! Starts!" (turpmāk - UGS)) (turpmāk visi kopā – Pētījumi) veikšanu. Ar grozījumiem Noteikumos Nr. 396 plānots noteikt, ka VPD būs tiesības nodot informāciju, t.sk. īpašu kategoriju datus un datus par sodāmību un pārkāpumiem IeVP kā Projekta 9.1.3. īstenotājam, ja tas būs nepieciešams pētniecības veikšanai Projekta 9.1.3. ietvaros, un tādējādi tiks sasniegts kvalitatīvu Pētījumu veikšanas un izvērtētu resocializācijas pasākumu/līdzekļu ietekmes uz probācijas klientu, mērķis, jo ar Noteikumu Nr. 396 grozījumiem IeVP kā Projekta 9.1.3. īstenotājs iegūs tiesības iegūt informāciju no VIS "PLUS", lai nodrošinātu resocializācijas programmu un RVN pilnveidošanu, kā arī varēs apstrādāt iegūtos datus Pētījumu veikšanas procesā.  Tāpat jānorāda, ka personas datu apstrāde ir uzskatāma par izmantošanu zinātniskiem, statistikas vai vēsturiskiem mērķiem likuma "Par fizisko personu datu apstrādi kriminālprocesā un administratīvā pārkāpuma procesā" 2. pantā minētajos nolūkos (novērstu, izmeklētu un atklātu noziedzīgus nodarījumus un administratīvos pārkāpumus; piemērotu un izpildītu kriminālsodus un administratīvos sodus; veiktu citas ar administratīvā pārkāpuma procesu vai kriminālprocesu saistītas darbības, tostarp piemērotu procesuālos piespiedu līdzekļus, nodrošinātu to personu uzraudzību, kuras nosacīti atbrīvotas no kriminālatbildības, procesa par noziedzīgi iegūtu mantu, procesa par medicīniska rakstura piespiedu līdzekļiem, procesa par audzinoša rakstura piespiedu līdzekļiem, procesa par piespiedu ietekmēšanas līdzekļiem juridiskajām personām, procesa par spēkā esošu nolēmumu jaunu izskatīšanu norisi un to ietvaros pieņemto lēmumu izpildi). Saskaņā ar likuma "Par fizisko personu datu apstrādi kriminālprocesā un administratīvā pārkāpuma procesā" 4. panta otrās daļas 2. punktu personas datu apstrādi sākotnēji neparedzētā nolūkā tas pats vai cits pārzinis var veikt, ja personas datu apstrāde ir uzskatāma par arhivēšanu sabiedrības interesēs, izmantošanu zinātniskiem, statistikas vai vēsturiskiem mērķiem šā likuma 2. pantā minētajos nolūkos un tiek nodrošinātas atbilstošas datu subjekta tiesības uz savu personas datu aizsardzību.  **1. Personas datu apstrādes nolūks**  1.1. Izvērtēt Dinamisko riska faktoru novērtēšanas skalas prognostisko un inkriminanto validitāti Latvijas probācijas klientu izlasē un veikt Dinamisko riska faktoru novērtēšanas skalas pilnveidošanu.  1.2. Veikt probācijas programmu MI, EM, CPA, VLM un UGS efektivitātes novērtējumu šādos pētījumos:   * MI efektivitātes novērtējums; * EM efektivitātes novērtējums; * CPA efektivitātes novērtējums; * VLM efektivitātes novērtējums; * UGS efektivitātes novērtējums.   1.3. Veikt citas pētnieciskas aktivitātes VPD darbības rezultatīvo rādītāju metodoloģiskai izpētei, analizējot klientu recidīva rādītājus (ieskaitot citu RVN validitātes, resocializācijas programmu un prakšu efektivitātes izpēti, tad, ja ir šāda nepieciešamība).  **2. Plānotās personas datu apstrādes apraksts**  Pētījumu norises posmi (ieskaitot personas datu apstrādi):   * sagatavošanās posms, Pētījumu dizaina veidošana; * datu ieguve, datu kvalitātes kontrole un anonimizēšana; * datu analīze (nav personu datu apstrādes); * Pētījuma ziņojuma un rekomendāciju sagatavošana (nav personu datu apstrādes); * Pētījuma rezultātu un rekomendāciju izplatīšana (nav personu datu apstrādes).   Personu datu apstrāde notiks Pētījumu 1. posmā (Pētījumiem nepieciešamo datu izgūšana) un 2. posmā (datu apstrāde, ieskaitot personas datu anonimizēšanu). Noslēdzot 2. posmu, personas dati tiks neatgriezeniski dzēsti, un nākamos Pētījumu posmos tiks strādāts ar anonimizētiem datiem.  **2.1. Sagatavošanās posms, Pētījuma dizaina veidošana. Veicamie uzdevumi un aktivitātes:**  • Pētījuma mērķa un uzdevumu formulēšana;  • Pētījuma plāna (metodoloģijas projekta) sagatavošana un saskaņošana ar VPD.  **2.2. Datu ieguve, datu kvalitātes kontrole un anonimizēšana**  Datu ieguve un kvalitātes kontrole ir plānota divos posmos, vispirms iegūstot datus no Valsts informācijas sistēmas "PLUS" (turpmāk – VIS "PLUS" un veicot kvalitātes kontroli, kam sekos datu ieguve no Valsts informācijas sistēmas "Sodu reģistra" (turpmāk – VIS "Sodu reģistrs).  Plānotā datu faila pārbaude un sagatavošana analīzei (darbs ar datiem, kas satur personas datus) ietver datu pārbaudi, kļūdainu datu vienību identificēšanu un koriģēšanu, analīzei nederīgu gadījumu identificēšanu un dzēšanu, jaunu mainīgo veidošanu.  **2.3. Datu neatgriezeniska dzēšana**  Noslēdzot datu kvalitātes pārbaudi un datu anonimizēšanu, personas dati tiks neatgriezeniski dzēsti, un nākamos Pētījumu posmos tiks strādāts ar anonimizētiem datiem.  **2.4. Datu analīze (darbs ar anonimizētu datu kopu)**  Šajā posmā tiks veidotas apakšizlases un datu kategorijas, veikta datu analīze saskaņā ar Pētījuma plānu.  **2.5. Pētījumu ziņojumu un rekomendāciju sagatavošana (darbs ar anonimizētu datu kopu)**  Izpētes rezultāti tiks apkopoti Pētījumu ziņojumos, rekomendācijās un metodiskajos ieteikumos.  **2.6. Pētījumu rezultātu izplatīšana**  Pētījumu rezultāti tiks prezentēti VPD un IeVP, izplatīti mācību semināros un konferencēs.  **3. Projekta 9.1.3. ietvaros apstrādājamie personas dati**  *No VIS "PLUS" tiks apstrādāti šādi personas dati:*  **Vispārējā informācija par probācijas klientu:**  **3.1 Demogrāfisko datu informācija (informācija ir nepieciešama izlases raksturojumam un pielīdzināto grupu izveidei):**   * probācijas klienta dzimšanas datums (informācija ir nepieciešama klienta vecuma aprēķināšanai, kas ir viens no būtiskākajiem demogrāfiskajiem mainīgajiem; * probācijas klienta dzimums.   **3.2. Nodarbinātības statuss** (atbilžu kategorijas: 1. strādā; 2. nestrādā; 3. pašnodarbinātā persona; 4. bezdarbnieks; 5. darba meklētājs).  **Informācija par uzraudzību**  **3.3. Probācijas klienta lietas numurs** (sekcijas numurs) Informācija tiks izmantota datu pseidonimizēšanai (kā klienta identifikators). Pseidonimizēšanu veiks VPD.  **3.4. Kriminālprocesa numurs** (informācija tiks izmantota kā indeksa nozieguma identifikators un to apstrādās VPD. Kriminālprocess kā indeksa nozieguma identifikators tiks izmantots kā informācijas vienība līdz datu anonimizēšanai. 3.4. punktā iekļautā informācija netiks nodota IeVP.)  **3.5. VPD teritoriālā struktūrvienība (**turpmāk - TSV**)**, kurā atrodas klienta lieta (informācija tiks izmantota izlases un grupu raksturojumam; pielīdzinātas kontroles grupas izveidei; lai izveidotu kategoriju mainīgo "Dzīves vieta" ar atbilžu kategorijām: 1. Rīga; 2. Pierīga, 3. Citur Latvijas teritorijā).  **3.6. Uzraudzības veids** (atbilžu kategorijas: 1. Nosacīti notiesātā persona (turpmāk - NN); nosacīti pirms termiņa no soda izciešanas atbrīvotā persona (turpmāk - NPTA); 2. Persona, pret kuru izbeigts kriminālprocess, nosacīti atbrīvojot no kriminālatbildības; 3. Persona, kurai piemērots papildsods- probācijas uzraudzība) (informācija tiks izmantota 1) izlases raksturojumam; 2) pielīdzinātās kontroles grupas izveidei).  **3.7. Uzraudzības perioda (saistībā ar indeksa noziedzīgo nodarījumu) sākums.** Informācija tiks izmantota: 1) izlases veidošanai – kā viens no kritērijiem, pēc kuriem tiks pieņemts lēmums par klienta gadījuma piemērotību iekļaušanai izlasē; 2) lai aprēķinātu, cik ilgi klients ir bijis probācijas uzraudzībā (saistībā ar indeksa noziedzīgo nodarījumu) uz novērošanas perioda sākuma brīdi, kas savukārt, ir nepieciešams pielīdzinātās kontroles grupas izveidei un novērošanas perioda sākuma datuma noteikšanai kontroles grupas respondentiem; lai, balstoties uz šo informāciju (kombinācijā ar informāciju par probācijas uzraudzības termiņa beigām), varētu aprēķināt vienu no kontroles mainīgajiem – probācijas uzraudzībā pavadītais laiks (saistībā ar indeksa noziedzīgo nodarījumu) uz novērošanas perioda sākuma brīdī.  **3.8. Uzraudzības perioda (saistībā ar indeksa noziedzīgo nodarījumu) beigu datums.** Informācija tiks izmantota: 1) izlases veidošanai – kā viens no kritērijiem, pēc kuriem tiks pieņemts lēmums par klienta gadījuma piemērotību iekļaušanai izlasē; 2) lai, balstoties uz šo informāciju (kombinācijā ar informāciju par probācijas uzraudzības termiņa sākumu), varētu aprēķināt vienu no kontroles mainīgajiem – probācijas uzraudzībā pavadītais laiks (saistībā ar indeksa noziedzīgo nodarījumu) uz novērošanas perioda sākuma brīdī.  **3.9. Probācijas uzraudzības ilgums par indeksa noziedzīgo nodarījumu/uzraudzības noteiktais laiks** (gadi, mēneši, dienas) (informācija tiks izmantota: 1) izlases raksturojumam; 2) kā viens no respondentu iekļaušanas kritērijiem Pētījumu izlasē; 3) pielīdzinātās kontroles grupas izveidei).  **3.10. Informācija par probācijas klienta administratīvo pārkāpumu skaitu** (par kuru izdarīšanu persona saukta pie administratīvās atbildības (būs nepieciešama informācija par periodu no recidīva datu novērošanas perioda individuāli noteiktā sākuma datuma līdz šī perioda beigu datumam).  **3.11. Sekcijas (klienta lietas par indeksa noziedzīgo nodarījumu ) slēgšanas datums:** informācija tiks izmantota kā kontroles mainīgais izlases veidošanas posmā)  **3.12. Sekcijas (klienta lietas par indeksa noziedzigo nodarījumu) slēgšanas iemesls**: informācija tiks izmantota kā kontroles mainīgais izlases veidošanas posmā.  **3.13. Informācija par indeksa noziedzīgo nodarījumu** (informācija tiks izmantota izlases raksturojumam un noziedzīgā nodarījuma juridiskajai kvalifikācijai (Krimināllikuma (turpmāk – KL) pants, tā daļa) un pamatsodam par indeksa noziegumu (atbilžu kategorijas: brīvības atņemšana; piespiedu darbs; naudas sods) kā sākotnējie dati, uz kuriem balstoties (kombinācijā ar informāciju par piemēroto sodu un tā apmēru), tiks izveidots jauns kategoriju mainīgais: "Noziedzīgā nodarījuma smaguma pakāpe", kas, savukārt, tiks izmantots izlases raksturojumam un kā viens no kritērijiem, veicot recidīva datu analīzi):   * Noziedzīgā nodarījuma juridiskā kvalifikācija (KL pants, tā daļa). * Pamatsods par indeksa noziedzīgo nodarījumu (atbilžu kategorijas: 1. brīvības atņemšana; 2. piespiedu darbs; 3. naudas sods).   **3.14. Brīvības atņemšanas ilgums** (dienas/ mēneši/ gadi).  **3.15. Papildsods par indeksa noziedzīgo nodarījumu** (atbilžu kategorijas: 1. izraidīšana no Latvijas Republikas; 2. piespiedu darbs; 3. naudas sods; 4. tiesību ierobežošana; 5. probācijas uzraudzība).  **Informācija par riska un vajadzību novērtējumiem** Nepieciešami pirmreizējā riska un vajadzību novērtējuma dati un, ja ir veikti atkārtoti novērtējumi, tad atkārtoto novērtējumu dati.  **3.16. Novērtējuma veids** (atbilžu kategorijas: 1. Pirmreizējs novērtējums; 2. Atkārtots novērtējums).  **3.17. Vispārēja statiskā riska novērtējums** (ir nepieciešama informācija par visiem statiskajiem riska faktoriem):   * novērtējuma pabeigšanas datums (informācija tiks izmantota, lai aprēķinātu laika intervālu starp pirmreizējo un atkārtotajiem RVN); * vispārējā statiskā riska līmenis (riska kategorija un vispārēja recidīva varbūtība piecu gadu laikā).   **3.18. Statiska riska faktoru vērtējumi** (ir nepieciešamā informācija par visiem statiskā riska faktoriem; šobrīd esošajā instrumentā tie ir sekojoši):   * vecums (gados) indeksa noziedzīgā nodarījuma izdarīšanas brīdī; * ierosināto kriminālprocesu skaits pirms indeksa noziedzīgā nodarījuma; * brīvības atņemšanas iestādē pavadītais laiks par indeksa noziedzīgā nodarījuma; * kopējais brīvības atņemšanas iestādē pavadītais laiks pirms indeksa noziedzīgā nodarījuma ierosināšanas datuma; * ierosināto kriminālprocesu daudzveidība pirms indeksa noziedzīgā nodarījuma ierosināšanas datuma; * indeksa noziedzīgā nodarījuma veids.   **3.19. Vardarbības statiskā riska novērtējums (ja ir veikts):**   * novērtējuma pabeigšanas datums; * vardarbības recidīva riska līmenis (riska kategorija un aprēķinātā vardarbības recidīva varbūtība piecu gadu laikā).   **3.20. Dinamiskā riska novērtējums** :   * novērtējuma pabeigšanas datums * kopējs punktu skaits par vispārējā dinamiskā riska faktoriem; * vispārējā dinamiskā riska kategorija/līmenis; * kopējs punktu skaits par vardarbības dinamiskā riska faktoriem (ja ir veikts novērtējums); * vardarbības dinamiskā riska kategorija/līmenis (ja ir veikts novērtējums) .   **3.21. Dinamisko riska faktoru skalas rādītāji** (ir nepieciešama informācija par visiem dinamiskiem riska faktoriem):   * nozīmīgas sociālās ietekmes; * stāvoklis (attiecības) ģimenē; * dzīves vieta, sociālā vide; * brīvais laiks un atpūta; * alkohola, narkotiku lietošanas, atkarības problēmas; * zināšanas, prasmes un profesionālās iemaņas; * nodarbinātība; * finanšu vadība; * impulsivitāte; * vājas kognitīvās problēmu risināšanas prasmes; * antisociālas attieksmes un uzskati; * sadarbība ar uzraudzību (amatpersonu); * citu izmantošana un neiejūtība; * negatīva emocionalitāte/naidīgums.   **3.22. Kopējais statiskā riska un dinamiskā riska līmenis** (atbilžu kategorijas: 1. Ļoti zems; 2. Zems; 3. Vidējs; 4. Augsts; 5. Ļoti augsts).  **3.23. Īpašie apsvērumi, kuri raksturo probācijas klientu:**   * ir garīgas veselības traucējumi (atbilžu kategorijas: 1. Ir; 2. Nav; informācija tiks izmantota kā viens no kritērijiem, balstoties uz kuru, tiks pieņemts lēmums par probācijas klienta iekļaušanu vai neiekļaušanu Pētījumu izlasē; iekļaušanas kritērijs: atbilde "Nav"); * ir veselības problēmas, invaliditāte (atbilžu kategorijas: 1. Ir; 2. Nav; informācija tiks izmantota kā viens no kritērijiem, balstoties uz kuru, tiks pieņemts lēmums par probācijas klienta iekļaušanu vai neiekļaušanu Pētījumu izlasē; iekļaušanas kritērijs: atbilde "Nav").   **3.24. Īpašie apsvērumi, kuri raksturo probācijas klienta ģimeni:** (informācija tiks izmantota, veicot analīzi, lai noskaidrotu, vai ir saistība starp šo faktoru un recidīvu raksturojošiem rādītājiem) probācijas klienta ģimenes finanšu/dzīves apstākļu problēmas ievērojami pasliktina probācijas klienta socializācijas iespējas.  **3.25. Informācija par probācijas klienta dalību probācijas programmā:** informācija tiks izmantota kā viens no kritērijiem, balstoties uz kuru, tiks pieņemts lēmums par probācijas klienta iekļaušanu vai neiekļaušanu Pētījumu izlasē:   * informācija par to, vai klients bija iesaistīts vismaz vienā no probācijas programmām aktuālā uzraudzības perioda ietvaros; * informācija par to, vai klients pabeidza vismaz vienu no probācijas programmām.   **3.26. Informācija par probācijas klienta dalību noteiktajā probācijas programmā, kuras efektivitātes novērtēšanu ir paredzēts veikt** (informācija tiks izmantota Pētījumu grupu (izpētes un kontroles grupu) veidošanai):   * informācija par to, vai klients ir bijis iesaistīts programmā aktuālā uzraudzības perioda ietvaros; * informācija par to, vai klients pabeidza programmu; * probācijas klienta atskaitīšanas no grupas datums (informācija tiks izmantota, lai noteiktu recidīva novērošanas perioda sākuma datumu no dalības programmā atskaitīto grupas respondentiem); * probācijas klienta atskaitīšanas no grupas iemesls.   **3.27. Vispārēja informācija par programmas grupām** (kuru dalībnieki tika iekļauti Pētījumu izlasē):   * programmas grupas kods (informācija tiks izmantota kā grupas identifikātors); * VPD teritoriālā struktūrvienība (turpmāk – TSV), kurā grupa tika īstenota (informācija tiks izmantota izlases un grupu raksturojuma un pielīdzināto grupu veidošanai); * grupas sākuma datums (informācija tiks izmantota Pētījumu izlases veidošanai un Pētījumu procedūras aprakstam); * grupas beigu datums (informācija tiks izmantota, lai noteiktu recidīva novērošanas perioda sākuma datumu programmu pabeigušo grupas respondentiem); * informācija par grupas vadītājiem (informācija pseidonimizētā veidā tiks izmantota kā kontroles mainīgais, jo ir zināms, ka no grupas vadītājā lielā mērā ir atkarīga programmas efektivitāte).   **Informācija par klienta dalību programmā, balstoties uz 1. un 2. starpvērtējuma datiem (informācija tiks izmantota, veicot programmas efektivitātes un to ietekmējošo faktoru analīzi).**  **3.28. Informācija par klienta līdzdarbošanos grupas nodarbībās**:   * ievēroja grupas noteikumus un laika rāmi; * bija grūtības uztvert/apgūt nodarbību vielu; * veidoja produktīvas attiecības, sadarbojās ar grupas dalībniekiem; * aktīvi piedalījās grupas nodarbībās; * nodarbībās apgūto atziņu praktizēšana dzīvē (uzdoto mājas darbu pildīšana un citi indikatori).   **3.29. Programmas ietekme uz klientu**:   * līdzdalība programmā ir ietekmējusi klienta motivāciju mainīties; * līdzdalība programmā ir palīdzējusi veidot klienta sociālās prasmes; * līdzdalība programmā ir palīdzējusi klientam realizēt konkrētas izmaiņas personiskajā dzīvē; * līdzdalība programmā ir attīstījusi klienta refleksijas spējas; * līdzdalība programmā ir paaugstinājusi klienta izpratni par viņa atbildību viņa izdarītajā noziedzīgajā nodarījumā.   **3.30. Informācija par sociālās uzvedības korekcijas darbu ar probācijas klientu**:   * klienta lietas vadītāja definēts specifisks sociālās uzvedības korekcijas (terapeitiskais) mērķis klientam šajās nodarbībās; * klienta paša nosauktie/uzstādītie dzīves mērķi šajās nodarbībās; * klienta paša uzstādīto mērķu sasniegšanas progress un dinamika.   **Informācijas pieprasījums no VIS "Sodu reģistra".**  Informācija par probācijas klienta sodāmībām un uzsāktajiem kriminālprocesiem (recidīva datu novērošanas perioda ietvaros), kas raksturo tiesvedības gaitu, personas vainas atzīšanu un tiesībsargājošo institūciju atbildes reakciju uz noziedzīgu nodarījumu (visa šī informācija tiks izmantota recidīva datu analīzei):   * novērošanas periodā uzsākto kriminālprocesu skaits; * pirmais ierosinātais kriminālprocess; * novērošanas periodā ierosināts kriminālprocess par neseksuāla rakstura vardarbību (informācijas vienības nepieciešamas RVN instrumenta pārbaudei un to programmu, kuras vērstas uz vardarbības novēršanu, efektivitātes pārbaudei); * novērošanas periodā ierosināts kriminālprocess par noziedzīgu nodarījumu pret tikumību un dzimumneaizskaramību (informācijas vienības nepieciešamas programmu, kuras vērstas uz dzimumnoziegumu novēršanu, efektivitātes pārbaudei).   Lai nodrošinātu datu apstrādes principu ievērošanu, tiks veikti šādi datu drošības un konfidencialitātes pasākumi:   * VPD 3. punktā sniegtie dati tiks izmantoti tikai Pētījumu mērķu sasniegšanai. Datus izgūs VPD darbinieks. VPD darbinieks, atbilstoši iestādes dotajam uzdevumam izgūt datus, sagatavos automatizētu datu pieprasījumu VIS "PLUS" sistēmai un veiks VIS "PLUS" sistēmas sniegto datu saglabāšanu *Excel* datnē. *Excel* datne ar izgūtiem datiem tiks sniegta datu pseidonimizēšanai, kvalitātes pārbaudei un anonimizēšanai VPD darbiniekam; * VPD sniegto datu, kas satur probācijas klientu identificējošo informāciju, apstrādi, pseidonimizēšanu, kvalitātes pārbaudi un anonimizēšanu veiks VPD Darbības analīzes un attīstības departamenta Mācību un pētījumu nodaļas vadošais pētnieks vai pētniece; * datu kvalitātes pārbaudei pseidonimizēti dati tiks sniegti Projekta 9.1.3. Resocializācijas programmu bloka un Riska un vajadzību novērtēšanas bloka pētniekiem; * pēc VPD izgūto datu pārbaudes un anonimizēšanas, t.i., pēc anonimizētas datu kopas izveides, datu kopa, kas satur probācijas klientu identificējošo informāciju, tiks neatgriezeniski dzēsta; * izveidotā anonimizētā datu kopa tiks nodota IeVP Projekta 9.1.3. pētniekiem analīzei un tā tiks izmantota Pētījumu mērķu sasniegšanai; * anonimizētā datu kopa netiks nodota citām personām, kas nav VPD pētnieki vai nav Projekta 9.1.3. pētnieki, vai citām institūcijām.   Datu minimizēšanas principa nodrošināšanai katram no Pētījumiem tiek sastādīts pētījuma plāns, t.i., ir apzinātas pētījuma mērķu sasniegšanai nepieciešamās datu vienības un datu pieprasījumā ir iekļautas tikai tās informācijas vienības, kuras ir nepieciešamas Pētījumu veikšanai.  **4. Informācija par to vai Pētījumu izstrādes gaitā tiks apstrādāti īpašu kategoriju personas dati (piem., veselības dati, biometriskie dati, etniskā piederība) vai dati par sodāmībām.**  Jā, tiks apstrādāti īpašu kategoriju personas dati tikai Jā/nē līmenī (skatīt 3.23. punktu), lai pieņemtu lēmumu par personas iekļaušanu izlasē vai izslēgšanu no tās. Ja personai ir garīga rakstura veselības problēmas, veselības problēmas vai invaliditāte, personas dati Pētījumos netiks apstrādāti.  Pētījumu ietvaros tiks apstrādāti dati par personas sodāmību – dati par VPD bijušajiem un esošajiem klientiem. Datu veidus/kategorijas skatīt pie informācijas par **Projekta 9.1.3. ietvaros apstrādājamiem datiem** (3. punkts).  **5. Projekta 9.1.3. ietvaros plānots apstrādāt sekojošu datu subjektu kategoriju personas datus:** datus par bijušajiem un esošajiem probācijas klientiem, kuri atbilst konkrētā pētījuma izlases kritērijiem.  **6. Informācija par to, vai apstrādei pakļauto datu subjektu skaitā varētu būt īpaši aizsargājamas datu subjektu kategorijas (piem., bērni, seniori, darbinieki, pacienti, ieslodzītie**  Jā, Pētījumos tiks apstrādāti dati par notiesātām personām. Datu apstrāde ir nepieciešama, lai veiktu VPD darbības rezultatīvo rādītāju metodoloģisko izpēti, analizētu klientu recidīva rādītājus, izvērtētu un pilnveidotu resocializācijas programmas un RVN, tādējādi uzlabojot resocializācijas instrumentu efektivitāti un personu resocializācijas rezultātus, kam ir ietekme uz sabiedrības drošības apdraudējuma samazināšanu.  **7. Valsts informācijas sistēmas, no kurām tiks iegūti personas dati**  Pētījumiem nepieciešamie dati tiks iegūti no VIS "PLUS".  **8. Informācija par to, cik ilgi tiks glabāti apstrādātie personas dati, lai sasniegtu nolūku**  Personas dati (visi datu veidi/kategorijas) tiks glabāti līdz datu kopas anonimizācijas pabeigšanai un tad tiks neatgriezeniski dzēsti. Datu anonimizēšana ietver datu vienību neatgriezenisku dzēšanu, kas ļauj identificēt konkrētu personu. Šādas datu vienības ir: klienta lietas numurs, sekcijas numurs VIS "PLUS", krimināllietas/ kriminālprocesa numurs. Pēc datu pārbaudes minētās datu vienības tiks neatgriezeniski izdzēstas no *Excel* datu kopu failiem (Pētījumiem nepieciešamās datu kopas). Tiks dzēstas visas datu vienības, kas atbilst šādam kritērijam (anonimizēšanas kritērijs): datu vienība ļauj identificēt konkrētu personu VIS "PLUS", VIS "Sodu reģistrā", citā valsts informācijas sistēmā vai publiski pieejamos datos. Pēc šīs informācijas dzēšanas Pētījumiem nepieciešamajās datu kopās nevarēs identificēt konkrētu personu.  Tālākajos posmos tiks izmantoti tikai anonimizēti un Pētījumu veicēju radīti dati.  **9. Informācija par to, kam tiks izpausti personas dati un kas saņems šos personas datus**  Personas datus saņems VPD amatpersonas, kuras veiks datu pseidonimizēšanu un anonimizēšanu. Pēc personas datu pseidonimizēšanas, VPD sniegs pseidonimizētos datus IeVP Projektam 9.1.3. datu tālākai pārbaudei un kļūdainu datu vienību identificēšanai un koriģēšani, analīzei nederīgu gadījumu identificēšanai un dzēšanai. Pabeidzot datu kvalitātes pārbaudi, tie tiks anonimizēti. Pēc datu anonimizēšanas, anonimizētā datu kopa, kas nesatur personas datus, būs pieejama Projekta 9.1.3. Risku un vajadzību novērtēšanas bloka vai Resocializācijas programmu bloka pētniekiem (atkarībā no veikto Pētījumu specifikas). Personas dati netiks izpausti citām personām.  **10. Informācija par to, vai personas datus plānots publiskot vai izpaust trešajām personām**  Nē, personas dati netiks publiskoti vai izpausti trešajām personām.  **11. Projektā 9.1.3. iesaistītās institūcijas un to viedoklis**  VPD un IeVP ir sadarbības partneri Projektā 9.1.3. un minētās Projekta 9.1.3. aktivitātes (Pētījumi) ir abu iestāžu atbalstītas.  **12. Projekta 9.1.3. īstenošanas ilgums**  1.1. punktā un 1.2. punktā minētie Pētījumi Projektā 9.1.3. tiks pabeigti līdz 2022. gada 31. decembrim. 1.3. punktā minētās pētniecības aktivitātes, ja tādas tiks ierosinātas un saskaņotas starp VPD un IeVP, tiks īstenotas saskaņā ar konkrētam pētījumam izstrādāto pētījuma plānu.  **13. Projektā 9.1.3. atbildīgās personas par personas datu apstrādi**  13.1. Veicot pētījumu: "Dinamisko riska faktoru novērtēšanas skalas prognostiskās validitātes pārbaude un skalas pilnveide": Projekta 9.1.3. Risku un vajadzību novērtēšanas bloka vadošais pētnieks;  13.2. Veicot 5 pētījums par probācijas programmu MI, EM, CPA, VLM un UGS efektivitātes novērtējumu: Projekta 9.1.3. Resocializācijas programmu bloka vadošā pētniece;  13.3. Citos pētījumos: konkrētā pētījuma vadošais pētnieks.  **14. Informācija par to, kā tieši Projekta 9.1.3. ietvaros tiks izmantoti personas dati**  Personas dati tiks izmantoti datu par izlasē iekļauto personu recidīvu pieprasījuma sagatavošanai; nepieciešamo datu kvalitātes pārbaudei (nejauši izvēlētu gadījumu atlasīšanai un to salīdzināšanai ar VIS "PLUS" glabātiem datiem, kļūdainu gadījumu/datu vienību identificēšanai un datu koriģēšanai) un Pētījumu izlašu kopu precizēšanai (dubulto gadījumu un analīzei nederīgu gadījumu identificēšanai un datu korekcijai).  **15. Informācija par to, ja apstrādās īpašu kategoriju personas datus vai datus par sodāmību un pārkāpumiem, vai nolūku varētu sasniegt, neapstrādājot īpašu kategoriju personas datus vai datus par sodāmību un pārkāpumiem**  Nē, jo nav iespējams sasniegt Pētījumu mērķus, neapstrādājot īpašo kategoriju personas datus (probācijas klientu datus un datus par sodāmību un pārkāpumiem).  **16. Kā izpaudīsies trūkumi nolūka sasniegšanā, ja īpašu kategoriju personas dati vai dati par sodāmību un pārkāpumiem netiks apstrādāti**  Ja dati par sodāmībām netiek apstrādāti, tad minētos Pētījumus nav iespējams īstenot.  **17. Informācija par to, vai lai sasniegtu nolūku ir nepieciešams apstrādāt visus datus. Norāde uz datiem un to veidiem, bez kuru apstrādes varētu iztikt**  Ir nepieciešams apstrādāt tikai Pētījumu mērķu sasniegšanai nepieciešamās datu vienības (veidus/kategorijas). Pārējos VIS "PLUS" uzkrātos ar VIS "PLUS" izgūtos datus nav nepieciešams apstrādāt. Datu vienības, kuras nav nepieciešamas Pētījumu mērķu sasniegšanai, nav paredzēts apstrādāt. 3. punktā ir minētas tikai tās datu vienības (datu veidi/kategorijas), kuras ir nepieciešamas Pētījumu veikšanai.  **18. Informācija par to, vai būs iespējams Projekta 9.1.3. ietvaros mainīt (t.i., palielināt, samazināt) apstrādei pakļauto datu apjomu**  Projekta 9.1.3. ietvaros nav plānots mainīt (palielināt/samazināt) apstrādei pakļauto datu apjomu. Izpētes kvalitāte tiek nodrošināta tad, ja tiek sasniegti plānotie izlašu apjomi. Samazinot Pētījumu izlases, mērījuma kļūda būtiski pieaug un tas negatīvi ietekmē Pētījumu kvalitāti, ierobežo iespējas iegūt droši ticamus secinājumus/rezultātus, tādējādi nesasniedzot Pētījumu mērķus.  **19. Kā tiks nodrošināta personas datu dzēšana/iznīcināšana pēc glabāšanas termiņa beigām. Kas to nodrošinās?**  Personas dati tiks neatgriezeniski dzēsti pēc datu anonimizēšanas (tiks dzēstas personas datus saturošās datnes un veikta datoru "papīrgroza" iztīrīšana/failu dzēšana). Pētījumiem nepieciešamo datu izgūšana ir plānota dažādos termiņos saskaņā ar Pētījumu plāniem. Personas datu dzēšana katrā konkrētajā pētījumā tiks veikta piecu darba dienu laikā pēc tam, kad Projekts 9.1.3. apliecinās, ka datu kvalitātes pārbaude pseidonimizētajā datu kopā ir pabeigta un ir izveidota anonimizēta datu kopa. Personas datus, izveidotos identifikatorus, kas ļauj saistīt datu kopas datus ar konkrētu personu, dzēšanu veiks VPD. Tālākajos posmos tiks izmantoti tikai anonimizēti un Pētījumu veicēju radīti dati.  **20. Informācija par personas datu arhivēšanu**  Nē, personas dati tiks pilnībā dzēsti pēc datu anonimizēšanas. Datnes, kuras satur personas datus, netiks arhivētas.  **21. Kādu labumu no šādas datu apstrādes varētu iegūt datu subjekts jeb fiziskās personas, kuru dati tiks apstrādāti, iestādes un sabiedrība kopumā**  Ja, izmantojot esošo riska novērtēšanas rīku, probācijas klienta risks tiek nepamatoti pārvērtēts (to var konstatēt, veicot instrumenta prognostiskās validitātes pārbaudi), tad šādas pārvērtēšanas sekas ir probācijas klientam nepamatoti noteikti ierobežojumi, augstāki/biežāki, nekā nepieciešams, kontroles pasākumi, dinamiskam riskam neatbilstoši atbalsta pasākumi. Pilnveidojot VPD RVN, tiks uzlabota novērtēšanas prakse.  Pētījumu rezultāti tiks izmantoti iestādes funkciju pilnveidošanai, tai skaitā darba metožu efektivitātes paaugstināšanai. Šo darbību primārie labuma guvēji būs datu subjekti un sabiedrība kopumā. Probācijas programmu efektivitātes novērtēšana ļaus uzlabot programmu kvalitāti, kā rezultātā uzlabosies dzīves kvalitāte probācijas klientiem un uzlabosies resocializācijas līdzekļu piemērošanas efektivitāte. Ilgtermiņa ieguvums ir pārliecība par to programmu efektivitāti, kurās klients ir piedalījies, to spēju mazināt recidīva risku. Ja kādai no programmām efektivitātes rādītāji ir zemi, attiecīgi augstāks klienta recidīva risks, tad tas kalpo par pamatu programmas pilnveidei. Ja konkrētais klients izdara jaunu noziedzīgu nodarījumu recidīvu un tiek atkārtoti iesaistīts programmā, tad viņš saņems kvalitatīvāku pakalpojumu (pilnveidoto programmu), kas mazinās viņa atkārtotā recidīva iespēju.  **22. Cik liels datu subjektu skaits tiks pakļauts datu apstrādei**  Projekta 9.1.3. ietvaros tiks apstrādāti dati par bijušajiem un esošajiem probācijas klientiem, kuri atbilst Pētījumu izlases kritērijiem: **pētījumā "Dinamisko riska faktoru novērtēšanas skalas prognostiskās validitātes pārbaude un skalas pilnveide" gadījumā:**   * persona ir atbrīvota no ieslodzījuma vai uzsākusi izciest sodu sabiedrībā, sākot ar 2017. gada 1. jūliju; * personai ir veikts riska un vajadzību novērtējums un viens no izmantotajiem instrumentiem ir Dinamisko riska faktoru novērtējuma skala; * pēc uzraudzības uzsākšanas persona nav notiesāta ar brīvības atņemšanas sodu un ieslodzīta par cita noziedzīga nodarījuma izdarīšanu, kas izdarīts pirms uzraudzības uzsākšanas.   Plānotās izlases apjoms ir 2000 līdz 3000 gadījumi (probācijas klienti).  **Probācijas programmu MI, EM, CPA, VLM un UGS efektivitātes novērtējuma gadījumā:**   * persona ir atbrīvota no ieslodzījuma, vai uzsākusi izciest sodu sabiedrībā, sākot no 2017. gada 1. septembra; * personai ir veikts riska un vajadzību novērtējums, un viens no izmantotajiem instrumentiem ir Dinamisko riska faktoru novērtējuma skala; * pēc uzraudzības uzsākšanas VPD persona nav notiesāta ar brīvības atņemšanas sodu un ieslodzīta par cita noziedzīga nodarījuma izdarīšanu, kas izdarīts pirms uzraudzības uzsākšanas; * personai noteiktais probācijas uzraudzības periods ir ne īsāks par 12 mēnešiem; * personai sākotnējā riska un vajadzību novērtējumā tika konstatēts vidējs vai augsts atkārtota noziedzīga nodarījuma izdarīšanas vispārēja riska līmenis un attiecīgi viņiem tika noteikts vidējs vai augsts uzraudzība un atbalsta līmenis; * personai nav tādu psihiskās un/vai fiziskās veselības problēmu, kuras viņam/viņai liegtu dalību probācijas programmā.   Precīzs datu subjektu skaits būs zināms datu izgūšanas posmā pēc minēto kritēriju pārbaudes.  **Citos pētījumos datu apjoms tiks noteikts konkrētā pētījuma plānā.**  **23. Datu kvalitātes[[1]](#footnote-1) skaidrojums un pamatojums. Datu kvalitātes kontroles un to pamatojums.**  Nepieciešamība veikt datu kvalitātes pārbaudi ir būtiskākais iemesls tam, kādēļ ir nepieciešams veikt personas datu apstrādi. Nekvalitatīvu datu gadījumā izpētes rezultāti būs nekvalitatīvi un apšaubāmi, t.i. izpētes mērķi netiks sasniegti.  **24. Vai ir ieviesti procesi, kas pārbauda datu precizitāti un vai un kā tiek fiksēti datu avoti? Vai ir ieviesti procesi, kas identificē, kad ir nepieciešams atjaunot datus, lai sasniegtu nolūku un kā dati tiek atjaunoti.**  Jā, ir ieviesti procesi datu precizitātes pārbaudei. Datu precizitātes pārbaude ietver:   * nejauši izvēlētu gadījumu atlasīšana un to salīdzināšana ar VIS "PLUS" glabātiem datiem, pārbaudot to, vai izgūtie dati atbilst oriģinālam; * kļūdainu gadījumu/datu vienību identificēšana un datu koriģēšana (datu vienība/ gadījums ir uzskatāms par kļūdainu tad, ja tas satur praksē neiespējamu situāciju, piemēram, gadījums, kad pārrakstīšanās kļūdas dēļ ir uzrādīts tiesas nolēmuma spēkā stāšanās datums, kas ir agrāks par nolēmuma pieņemšanas datumu); * "aizdomīgu" gadījumu identificēšana un pārbaude (ar "aizdomīgiem" gadījumiem tiek saprasti tādi gadījumi (datu vienības), kas teorētiski ir iespējami, bet ir mazticami, piemēram, sakrīt kriminālprocesa ierosināšanas datums un prokurora priekšraksta par sodu pieņemšanas datums); * dubulto gadījumu identificēšana un datu korekcija; * analīzei nederīgu gadījumu identificēšana (tā kā probācijas programmas efektivitātes analīze ir saistīta ar noziedzīga nodarījuma recidīva mērīšanu noteiktā laika periodā, tad šādu analīzi nav iespējams veikt gadījumos, kad recidīva mērīšanas periodā ir iestājusies probācijas klienta nāve vai klients šajā laikā atrodas ieslodzījumā (par noziedzīgiem nodarījumiem, kas izdarīti pirms recidīva mērīšanas perioda)).   **25. Informācija par to, vai personas datu apstrādes nepieciešamību (jeb pienākumu apstrādāt datus) nosaka ārējie normatīvie akti. Kādi normatīvie akti (minot arī konkrētus pantus un punktus, kas paredz pienākumu apstrādāt personas datus).**  VPD un IeVP sadarbība pētījumu veikšanā Projektā 9.1.3. ir nostiprināta ārējā normatīvā akta, proti, atbilstoši noteikumu Nr. 264 11. punktā minētajam IeVP kā finansējuma saņēmējs Projektu 9.1.3. īsteno kopīgi ar sadarbības partneri – VPD. Saskaņā ar šo noteikumu 12.1. apakšpunktā un 17. punktā noteikto, ir noslēgts līgums par sadarbību Projekta 9.1.3. īstenošanā, tai skaitā par sadarbību pētījumu veikšanā.  **Datu subjekta tiesību nodrošināšanas novērtējums**  **26. Informācija par to, vai personas datus ievāks/iegūs no citiem avotiem (t.sk. informācijas sistēmām)**  Jā, no VIS "PLUS".  **27. Informācija par to, kā/kādā veidā (rakstiski, elektroniski, standartizētu ikonu veidā vai mutiski) datu subjektus informēs par viņu personas datu apstrādi pirms datu iegūšanas**  Datu subjektus neinformēs par personas datu apstrādi, jo datu subjektu informēšana ir neiespējama un prasīs nesamērīgi lielas pūles. Turklāt jāņem vērā datu subjektu skaits, par kuriem tiks veikti Pētījumi. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, IeVP, VPD. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | IeVP un VPD nodarbinātie, kas iesaistīti Pētījumu veikšanā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina sabiedrības mērķgrupas tiesības un pienākumus, kā arī veicamās darbības, tas nerada administratīvo slogu. |
| 3. | Administratīvo izmaksu monetārs novērtējums | Noteikumu projektam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Noteikumu projektam nav ietekmes uz atbilstības izmaksām. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar MK 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" prasībām, noteikumu projekts 2020. gada ... publicēts Tieslietu ministrijas mājaslapā https://tm.gov.lv un Valsts kancelejas mājaslapā. |
| 2. | Sabiedrības līdzdalība projekta izstrādē | Noteikumu projekts tika publicēts tīmekļvietnē [www.tm.gov.lv](http://www.tm.gov.lv) un … , aicinot sabiedrības pārstāvjus rakstiski sniegt viedokli par noteikumu projektu un anotāciju to izstrādes stadijā, nosūtot viedokli elektroniski uz elektroniskā pasta adresi: [Vita.Studente@tm.gov.lv](mailto:Vita.Studente@tm.gov.lv) |
| 3. | Sabiedrības līdzdalības rezultāti | Sabiedrības pārstāvju priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, IeVP un VPD. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz IeVP un VPD funkcijām un institucionālo struktūru.  Noteikumu projekta izpildes rezultātā nav plānota jaunu institūciju izveide, esošu institūciju likvidācija vai reorganizācija.  Noteikumu projekta izpildei nav ietekmes uz iesaistīto institūciju cilvēkresursiem, funkcijām un uzdevumiem. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Studente 67046123

Vita.Studente@tm.gov.lv

1. Personas dati ir precīzi un, ja vajadzīgs, atjaunināti; ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti [↑](#footnote-ref-1)